UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS DIREKTIV om forbrænding af affald OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

BEGRUNDELSE

Artikel 251, stk. 2, bogstav c), i traktaten om oprettelse af Det Europæiske Fællesskab fastlægger, at Kommissionen afgiver udtalelse om de ændringer, Europa-Parlamentet foreslår ved andenbehandlingen.

Kommissionen afgiver i det følgende sin udtalelse om de seksten ændringer, Europa-Parlamentet har foreslået.

1. Baggrund

Forslaget sendes til Rådet og Europa-Parlamentet // 29. oktober 1998

Udtalelse fra Det Økonomiske og Sociale Udvalg // 25. februar 1999

Udtalelse fra Regionsudvalget // 10. marts 1999

Udtalelse fra Europa-Parlamentet - førstebehandling // 14. april 1999

Kommissionens ændrede forslag (KOM (1999) 330 endelig udg.) // 12. juli 1999

Vedtagelse af den fælles holdning // 25. november 1999

Kommissionens udtalelse om den fælles holdning (SEC (1999) 1971 endelig udg.) // 30. november 1999

I det sidstnævnte dokument (SEC (1999) 1971 endelig udg.) anså Kommissionen den fælles holdning som værende i tråd med Kommissionens ændrede forslag (KOM (1999) 330 endelig udg.), og følgelig støtter Kommissionen den fælles holdning.

2. Formålet med Kommissionens forslag

Det ændrede forslag om forbrænding af affald (KOM (99)330) sigter mod at erstatte de tre gældende direktiver 89/369, 89/429 og 94/67 om forbrænding af kommunalt affald og farligt affald og at udvide anvendelsesområdet af fællesskabslovgivningen om forbrænding.

Det foreslåede direktiv vil bidrage til beskyttelse af menneskers sundhed og miljøet som traktatens artikel 174 og 152 indeholder krav om.

Det søger at integrere de tekniske fremskridt, der er blevet gjort med hensyn til kontrol af forbrændingsprocesser og at udvide de gældende fællesskabsforanstaltningers anvendelsesområde til at omfatte bekæmpelse af forurening af luft, vand og jord, der forårsages af forbrænding og medforbrænding af affald. Målet er at forebygge skadelige virkninger for miljøet og menneskers sundhed. Nøglemålsætningerne er derfor:

- i væsentlig grad at reducere emissioner af adskillige vigtige forurenende stoffer til luften og kontrollere udslip til vand og jord

- at give et væsentligt bidrag til at gennemføre det femte miljøhandlingsprogram. Målet er at reducere emissionerne af dioxiner og furaner fra kendte kilder med 90% mellem 1985 og 2005 med de specifikke mål at indføre standarder for dioxin- og furanemissioner for affaldsforbrænding

- at bidrage til en reduktion i udslip af tungmetaller. Det er i overensstemmelse med det femte miljøhandlingsprograms målsætninger om at fjerne overskridelser af kritiske belastninger og niveauer

- at give en kohærent metode for regulering og drift af forbrænding af ikke farligt affald og medforbrænding.

3. Kommissionens udtalelse om Parlamentets ændringsforslag

Parlamentet vedtog 16 ændringsforslag. Kommissionen kan acceptere 6 ændringsforslag fuldt ud (6, 8, 9, 10, 17 og 22), to delvis (11 og 25) og et principielt (4). De resterende ændringsforslag (1, 2, 3, 5, 13, 15 og 20) kan ikke accepteres.

3.1. Ændringsforslag, som Kommissionen kan acceptere

Ændringsforslag 4 ændrer det kommende direktivs anvendelsesområde. Europa-Parlamentet foreslår at udelukke fiberholdigt vegetabilsk affald fra jomfrupulp samt papirfremstilling fra anvendelsesområdet. Dette falder i tråd med Kommissionens hensigt om at udelukke visse rene biomasser for at støtte anvendelsen af alternative energikilder. Omformuleringen af udelukkelserne for affald fra levnedsmiddelindustrien kan accepteres. Erstatning af nr. v) med 'radioaktive affald' kan også principielt accepteres. Det gør fællesskabslovgivningen mere præcis og forståelig. Den fælles holdnings ordlyd kunne imidlertid foranledige en vis forvirring, navnlig med hensyn til forbrænding af animalsk affald.

Ændringsforslag 6 tilføjer nogle eksempler på varmegenvinding i teksten. Ændringsforslag 8 indfører et nyt afsnit, der tydeliggør, at den kompetente myndighed træffer de fornødne foranstaltninger for at sikre, at godkendelsesbetingelserne overholdes. Ændringsforslag 9 sigter mod at udbygge kravene for levering og modtagelse af affald. Fjernelse af nogle af ordene ændrer faktisk ikke normerne i denne henseende. Sidste sætning i afsnittet anfører, at kravene i stk. 3 og 4 under alle omstændigheder skal være opfyldte. Ændringsforslag 10 indeholder bestemmelser om, at der i beregningen af 'det samlede organiske kulstofindhold' skal fratrækkes indholdet af 'elementært kulstof'. Dette er berettiget ud fra et videnskabeligt synspunkt. Alle ændringsforslag kan accepteres af Kommissionen.

Det andet led af ændringsforslag 11 tydeliggør, at for noget farligt affalds vedkommende skal temperaturen nå op på mindst 1 100 ºC i mindst 2 sekunder. Denne tydeliggørelse kan Kommissionen acceptere.

Ændringsforslag 17 korrigerer en fejl i den fælles holdnings tekst, og kan derfor accepteres af Kommissionen.

Ændringsforslag 22 tilføjer bilag II, IV og V til listen over bilag, der kan ændres ved udvalgsprocedure. Dette falder i tråd med Kommissionens ændrede forslag og kan derfor accepteres.

Første del af ændringsforslag 25 tilføjer en ny emissionsgrænseværdi for NOx på 500 mg for nye cementovne, der medforbrænder affald. Dette tal passer med den costbenefit-vurdering, der er blevet foretaget for Kommissionen og kan derfor accepteres af denne.

3.2. Ændringsforslag, Kommissionen ikke kan acceptere

Ændringsforslag 1 og 2, der søger at medtage affaldsforvaltningselementer, kan ikke accepteres af principielle grunde. Målsætningen for Kommissionens forslag er at give emissionsgrænseværdier og driftsbetingelser for alt affald, der forbrændes eller medforbrændes og ikke blander sig i lovgivning om affaldsforvaltning.

Ændringsforslag 3 kan ikke accepteres af principielle grunde. Det er indlysende, at direktivet finder anvendelse med forbehold af andre gældende fællesskabsretsakter.

Ændringsforslag 5 og 15, der søger at indføre forbindelser til luft- og vandkvalitetsstandarder, kan ikke accepteres. Der er allerede anden lovgivning, der gælder eller som er under udarbejdelse såsom luftkvalitetsdirektiverne, IPPC-direktivet og det foreslåede vandrammedirektiv. De foreslåede ændringer ville kun tjene til at gentage eller bringe tydeligheden heraf i fare.

Første del af ændringsforslag 11, der fjerner ordet 'farligt', sigter mod at give højere forbrændingstemperaturer for ikke farligt affald. Denne højere temperatur på 1 100°C er ikke videnskabeligt berettiget. Det forslåede tal på 850°C, sammen med andre relevante forbrændingsbetingelser såsom retentionstid, er tilstrækkelig til at ødelægge alle organiske forurenende stoffer - og navnlig forløberne for dioxin.

Ændringsforslag 13 kan ikke accepteres af Kommissionen. Den indfører en fortolkning af farligt affald, der ikke eksisterer i affaldslovgivningen.

Ændringsforslag 20 kan ikke accepteres af Kommissionen. Den nuværende ordlyd af direktivudkastet i artikel 12, der drejer sig om adgang til oplysninger og inddragelse af offentligheden, er tilstrækkelig til at give alle berørte de nødvendige oplysninger.

Anden del af ændringsforslag 25, der reducerer den ekstra overgangsperiode anført i bilag II for nogle cementovne med et år, kan ikke accepteres af Kommissionen. Denne reduktion ville fjerne den fine balance, der er opnået i den fælles holdning.